b"\n_START_ARTICLE_\nHabilitacija\n_START_PARAGRAPH_\nHabilitacija (lot. habilitatio, nuo habilitare '\xc4\xafgalioti')\xc2\xa0\xe2\x80\x93 po daktaro laipsnio suteikimo einanti akademin\xc4\x97 proced\xc5\xabra; habilituoto daktaro mokslinis laipsnis.\n_START_SECTION_\nIstorija\n_START_PARAGRAPH_\nAkademin\xc4\x97je srityje \xc5\xbeinoma nuo 1684 m. Tik 1819 metais Pr\xc5\xabsija pareng\xc4\x97 pirm\xc4\x85j\xc4\x85 habilitacijos tvark\xc4\x85 (nuostatus). Reng\xc4\x97jas\xc2\xa0\xe2\x80\x93 Wilhelm von Humboldt, Pr\xc5\xabsijos vidaus reikal\xc5\xb3 ministerijos Kult\xc5\xabros ir mokymo sekcijos ved\xc4\x97jas (1809\xe2\x80\x931810).\n_START_SECTION_\nKitos \xc5\xa1alys\n_START_PARAGRAPH_\nVokietijoje, Austrijoje ir \xc5\xa0veicarijoje\xc2\xa0\xe2\x80\x93 akademin\xc4\x97s srites egzaminas, po kurio suteikiama teis\xc4\x97 d\xc4\x97styti (facultas docendi) mokslo dalyk\xc4\x85. Tokia teis\xc4\x97 (lot. facultas legendi, vok. Lehrbef\xc3\xa4higung) gali b\xc5\xabti s\xc4\x85lyga papildomai suteikiant leidim\xc4\x85 arba \xc4\xafgaliojimus d\xc4\x97styti (lot. venia legendi, vok. Lehrerlaubnis, Lehrbefugnis), kurie nuo pirmosios teis\xc4\x97s skiriasi tuo, jog susij\xc4\x99 su reguliariai vykstan\xc4\x8diais u\xc5\xbesi\xc4\x97mimais (paskaitomis)._NEWLINE_Habilitacijos arba analogi\xc5\xa1ki laipsniai taip pat egzistuoja Pranc\xc5\xabzijoje (habilitation \xc3\xa0 diriger les recherches), Italijoje (Abilitazione scientifica nazionale), San Marine, Jungtin\xc4\x97je Karalyst\xc4\x97je (D.D., LL.D., Litt.D., Mus.D., Sc.D.), Airijoje (higher doctorate), Lichten\xc5\xa1teine, Suomijoje, Estijoje, Lenkijoje, Ispanijoje (acreditaci\xc3\xb3n de la ANECA), Portugalijoje (Agrega\xc3\xa7\xc3\xa3o), Vengrijoje, Bulgarijoje, \xc4\x8cekijoje, Rumunijoje (abilitare), Moldovoje, Rusijoje (Doktor nauk), Ukrainoje, Slovakijoje, \xc5\xa0vedijoje, Danijoje (dr. med./scient./phil.), Slov\xc4\x97nijoje, Graikijoje (\xcf\x85\xcf\x86\xce\xb7\xce\xb3\xce\xb5\xcf\x83\xce\xaf\xce\xb1, \xcf\x85\xcf\x86\xce\xb7\xce\xb3\xce\xb7\xcf\x84\xce\xae\xcf\x82), Arm\xc4\x97nijoje, Azerbaid\xc5\xbeane, Norvegijoje (f\xc3\xb8rsteamanuensis), daugelyje buvusi\xc5\xb3 Pranc\xc5\xabzijos, Jungtin\xc4\x97s Karalyst\xc4\x97s ir Ispanijos kolonij\xc5\xb3: Indija, Pakistanas, Al\xc5\xbeyras, Egiptas, Dominika, Meksika ir t. t._NEWLINE_Kai kuriose valstyb\xc4\x97se habilitacijos laipsniai egzistuoja tik tam tikrose srityse (Belgijoje \xe2\x80\x93 teologijos srityje), tik tam tikruose regionuose (Brazilijos Sao Paolo valstijoje).\n_START_SECTION_\nLietuva\n_START_PARAGRAPH_\nAnks\xc4\x8diau buvo suteikiamas habilituoto daktaro mokslo laipsnis. V\xc4\x97liau tapo specifine moksline proced\xc5\xabra. Habilitacija Lietuvoje iki 2009 m. rugpj\xc5\xab\xc4\x8dio 28 d. buvo pripa\xc5\xbeinimas, kad mokslininkas, \xc4\xafgij\xc4\x99s daktaro mokslo laipsn\xc4\xaf, atliko mokslo ir studij\xc5\xb3 kryp\xc4\x8diai reik\xc5\xa1ming\xc5\xb3 darb\xc5\xb3, sugeba metodi\xc5\xa1kai nepriekai\xc5\xa1tingai vie\xc5\xa1ai i\xc5\xa1d\xc4\x97styti savo darb\xc5\xb3 rezultatus ir tos mokslo \xc5\xa1akos problemas, turi motyvuot\xc4\x85 tolesni\xc5\xb3 mokslini\xc5\xb3 tyrim\xc5\xb3 program\xc4\x85 ir yra pasireng\xc4\x99s eiti profesoriaus ar vyriausiojo mokslo darbuotojo pareigas. Habilitacijos proced\xc5\xabra ir habilituoto daktaro laipsnis Lietuvoje panaikinti pri\xc4\x97mus nauj\xc4\x85 mokslo ir studij\xc5\xb3 \xc4\xafstatym\xc4\x85 bei po akademin\xc4\x97s bendruomen\xc4\x97s diskusijos apie habilitacijos \xc5\xbealingum\xc4\x85 Lietuvos mokslo pa\xc5\xbeangai."